21
Karaj'aa nabyy hã Jesus kas'ee wät do panyyg n'aa hahỹỹh
1 Ta jawén Jesus kas'ee wät p'aa hẽnh ta ma matëg sa hã karaj'aa Tiberijas* häd näng do nabyy me. Hahỹỹ d' paah: 2 Simaw Peed häd näng doo, Toméh (“Kawareeh” ramaneëënh doo), Natanajéw häd näng doo (panang Kanah, Garirej häj n'aa bä hana doo), Sebedew häd näng do taah, pawóp hẽ Jesus ma matëg wób, séd hã rababoo däk. 3 Ti m' Simaw Peed ky hadoo sa hã:
—Tah'ỹỹb ỹ es'aak —näng mäh.
—Ej. A sii ãã bah'ũũm —näk mä ta wób sa kyyh.
Ti m' rabaw'ëënh. H'oo yb gó ragatsëg t'oonh. Ti m' rabesaag kän. Resaag had'yyt hẽ paawä atsëm, dooh sa mo haj'aa péh.
4 Bäp paa Jesus bag'ëëd kän karaj'aa takëën hã. Dooh ta ma matëg rah'yy genä bä Jesus tado bä.
5 Ti m', tii b' naa Jesus naëënh:
—Najis haa —näng mäh. —Äkä, bë mo haj'aa? —näng mäh.
—Tabad'op hẽ ãã mo haj'aa —näk mä sa kyyh.
6 Ti m' taky hadoo:
—Taw'ããts hẽ hub hẽnh tabanäng hẽnh bë datu karahi, tii bä bë mo haj'aa enäh da —näng mäh.
Tii d' rabad'oo bä kä, hajõng tah'ỹỹb karahi gó. Dooh rahaja bä rej'ooj nä bä, tak'ëp hajõng do hyb n'aa tah'ỹỹb.
7 Ti m' Jesus ma matëg baad Jesus kamahä̃n do ky hadoo Peed hã:
—Jesus, Hyb N'aa Jawyk Do né tii —näng.
Ti m' Simaw Peed häd näng do maa napäh bä kä Jesus tii, tahanäng doo, nayyw hẽ tadadäg däk ta hatsë pooj jé tado nyyh dó. Ti tabahop tame, Jesus wë tabatsóm hõm hyb n'aa. 8 Ta wób ah'ũũm ta jawén h'oo gó. Edah ta nabyyh. 100 meet tahyb n'aa péh. Ti hyb n'aa karahi rabejoonh tame naa. 9 Rakajaa bä kä ta nabyy me, tëëg sëh hahõng do rahapäh. Tah'ỹỹb kejä ta jó. Pawóp na-ããj pãw tii b' hatoonh.
10 Ti m' Jesus ky hadoo sa hã:
—Bë mana tah'ỹỹb bë mo haj'aa wób —näng mäh.
11 Ti m' Simaw Peed gatsëk h'oo gó. Tii b' naa tabej'ooj nä kän karahi. Hajõng tah'ỹỹb hew'äp do ta gó. 153 tah'ỹỹb. Jawyg né paawä, dooh karahi gekog boo bä. 12 Ti m' Jesus ky hadoo sa hã:
—B'ëëp bë ana, bë awëëh —näng mäh.
H'yyb e'ỹỹm “Jaa õm?” rawén neaanh. Jesus, Tak'ëp Hyb N'aa Jawyk Do né sa hã. 13 Ti m' Jesus bado däk pãw, tah'ỹỹb daheeh, ti m' taban'oo däk sa hã. 14 Tamawoob nuu me däg tii, Jesus kasee do sa hã, taganä wät do jawén paa bä.
Peed sii Jesus her'oot do panyyg n'aa hahỹỹh
15 Rabahaja däk bä rawëh doo, Jesus ky hadoo mä Simaw Peed hã:
—Simaw, Jowãw t'aah, ta wób ỹ rakamahä̃n do bahä̃nh ỹ makamahä̃n? —näng mäh.
—Ỹỹ —näng mä Peed. —Mahapäh né hẽ õm ỹ gen'aak —näng mäh.
Ti m' Jesus ky hadoo:
—Mahagãã masãh ỹ b'éé taah hedo padëëk doo —näng mäh.
16 P'aa hẽnh Jesus beaanh ta hã:
—Simaw, Jowãw t'aah, ỹ né makamahä̃n? —näng mäh.
Ti m' Peed ky hadoo:
—Ỹỹ —näng mäh. —Mahapäh né hẽ õm ỹ gen'aak —näng mäh.
Ti m' Jesus ky hadoo:
—Mahagãã masãh ỹ b'éé hedo padëëk doo —näng mäh.
17 Ti m' tamawoob nuu me däg kä tabeaanh ẽnh:
—Simaw, Jowãw t'aah, ỹ né magen'aak? —näng mäh.
Peed hyb n'aa tón wät mä tamawoob nuu me, “Ỹ makamahä̃n?” tahanäng do hyb n'aa. Ti m' taky hadoo:
—Hyb N'aa Jawyk Doo, —näng mäh —sahõnh hẽ mabahapäh. Mahapäh né hẽ õm ỹ gen'aak doo —näng mäh.
Ti m' Jesus ky hadoo:
—Mahagãã masãh ỹ b'éé hedo padëëk doo —näng mäh. 18 —Né hup ỹ né hẽ hahỹ ỹ her'oot doo: Mapapunh nä bä mabehen'yyh, mabaheh'ũũm mah'yyb däng doo hẽnh. Mawah'ëë däk bä kä, madajoom da a mooh, õm da ramaw'yyd däk, makanarẽn hẽnh õm da ramahũũm —näng mä Jesus ta hã.
19 (Ta tii d' tawén her'oot, tametëëh hyb n'aa nyy da Peed dajëp, tadajëp do hã P'op Hagä Do kawehëë däk hyb n'aa.)
Ti m' Jesus ky hadoo Peed hã:
—Hamäh, jawén ỹ ahõm —näng mäh.
Jesus ma matëg baad Jesus kamahä̃n do panyyg n'aa hahỹỹh
20 Dawë hã Jesus sii Peed bawät bä kä, ta jawén p'aa hẽnh tabegãã wät. Tahapäh Jesus ma matëg baad Jesus kamahä̃n do sa jawén hana doo. (Ti né hẽ ta ti Jesus ma matëg Pas-kowa tä n'aa rabawëh noo gó p'eets hẽ takatahã däk Jesus hã, “Jaa ti õm haëënh doo, Hyb N'aa Jawyk Doo”, heaanh doo.) 21 Ta ti Peed bahapäh bä, tabeaanh mä Jesus hã:
—H'ëëd hado da ër jawén hana do hã? —näng mäh.
22 Ti m' Jesus ky hadoo:
—Ỹ karẽn bä paawä tanadajëb bä, p'aa hẽnh hỹ pong jé naa ỹ bahyng bä kä, hëd n'aa ti a hã? Ỹ karẽn ti õm hëp ỹ hata had'yyt hẽ —näng mä Jesus Peed hã.
23 Ta tii d' Jesus her'oot do hyb n'aa, raher'ood hõm kän Jesus ma matëg sa mahang, dooh m' ta ti Jesus ma matëg dajëb bä. Dooh tii d' Jesus edo bä. Jããm hẽ hahỹỹ da Jesus kyyh: “Ỹ karẽn bä paawä tanadajëb bä, p'aa hẽnh hỹ pong jé naa ỹ bahyng bä kä, hëd n'aa ti a hã”, näng paa m' Jesus ta hã.
24 Ỹ né hẽ ti ta ti ta ma matëg. Ỹ né hẽ ta ti Jesus ky n'aa her'oot doo. Ỹ né hẽ hahỹ ta ky n'aa herii wät doo. Baad ỹ bahapäh, te hub né hẽ sahõnh hẽ ta ky n'aa ỹ erii wät doo.
25 Hajõng Jesus moo wäd wät do ỹ nerii wät doo. Hã ỹỹ, ji erii bä paawä sahõnh hẽ, dooh paawä badäk hahỹ tahaja wäd bä ta tyw n'aa, ji erii bä sahõnh hẽ. Jããm hẽ kä.
* 21:1 Karaj'aa häd see Garirej, ta häd see Genesaréh. Tamawoob hẽ ta häd.